Gevangene gestraf vir ontsnappingKarabo Chiloane het Donderdag by die hof ontsnap. (Foto: Saps) Die vlugvoetige gevangene Karabo Chiloane is tot drie jaar direkte tronkstraf gevonnis nadat hy ’n maand gelede uit aanhouding in Mpumalanga ontsnap het. Chiloane het boonop wéér probeer ontsnap kort voordat hy dié vonnis vir ontsnapping uit aanhouding opgelê kon word. Hy is egter sedertdien in sy spore gestuit en het in die hof verskyn om gevonnis te word. Maroela Media het vroeër berig Chiloane (29) het op 25 Augustus vanjaar uit aanhouding ontsnap terwyl gevangenes van een punt na ŉ ander by die aanhoudingselle van die landdroshof in Belfast verskuif is. Chiloane moes dié betrokke dag in die hof verskyn op aanklag van moord. Dié misdaad is in 2020 in Machadodorp gepleeg. Hy word ook van poging tot moord, kaping en sakeroof op Machadodorp aangekla. Chiloane is vier dae ná sy ontsnapping (29 Augustus) weer in hegtenis geneem nadat gemeenskapslede hom in Acornhoek opgemerk het. Kol. Donald Mdhluli, polisiewoordvoerder, sê Chiloane het verlede Woensdag kort voordat hy vir sy ontsnapping van verlede maand gevonnis kon word, weer uit aanhouding probeer ontsnap. “Lede van die Suid-Afrikaanse Polisiediens (SAPD) sowel as boere en mynsekuriteitspersoneel het hom egter voorgekeer voordat hy ver kon gaan.” Mdhluli sê Chiloane sal ook vir dié gepoogde ontsnapping en die moord waarvan hy beskuldig word verantwoording moet doen. Dié sake is nog hangende.